Lasanble i demann gouvernman pour anbark lo en progranm agresiv pour detekte bann ka kanser boner -Seychelles Nation\nLasanble i demann gouvernman pour anbark lo en progranm agresiv pour detekte bann ka kanser boner |20 October 2021\nLasanble Nasyonal in donn son sipor inanim en mosyon table par Onorab Regina Esparon ki pe demann gouvernman atraver Minister Lasante pour anbark lo en progranm agresiv pour detekte bann ka kanser boner ki ava sov lavi.\nSa i swiv sa gran logmantasyon dan lakantite ka kanser ki pe ganny detekte lo 3enm staz, sirtou kanser tete ki pe afekte bann madanm.\nSa mosyon yer ti koensid avek lazournen sansibilizasyon lo kanser tete (Breast Cancer Awareness Day).\nDan son prezantasyon lo sa mosyon, Onorab Esparon ti fer resorti ki Oktob i sa mwan ki servi pour ogmant ledikasyon e donn otan lenformasyon dimoun lo sa maladi ki konsern nou tou e pe afekte tou kous nou popilasyon e pe vin en konsern nasyonal.\nOnorab Esparon ti profite pour eksprim sipor pour travay ki Minister Lasante atraver Oncology Unit e osi Lasosyasyon Cancer Concern pe fer pour adres problenm kanser e osi pour montre zot solidarite anver tou dimoun ki pe souver avek sa maladi me sirtou bann madanm ki pe lit kont kanser tete.\n“I kler ki ozordi plis ki oparavan bokou bann madanm Seselwa i vwar zot pe fer fas a sa maladi e dan bokou ka ler ki sa maladi i ganny detekte i dan staz avanse e sa i anmenn en menas lo lasante sa dimoun,” Onorab Esparon i dir.\nI’n fer resorti ki ansemoman i annan anviron 208 ka kanser tete dan pei e bann dernyen statistik i montre ki kanser pe kontinyen afekte bann madanm dan tou kategori laz e menm serten dan zot laz reprodiksyon e en bann parlao laz 75-an.\nEnpe bann statistik pandan sa bann dernyen lannen : ant 30 a 34-an in annan nef ka, 35 a 39-an 15 ka, 40 a 44-an 16 ka, 50 a 54-an 34 ka, 55 a 59-an 30 ka, 60 a 65-an 20 ka, 70 a 74-an 10 ka e parlao 75-an 31 ka. I osi annan kat zonm ki’n ganny detekte avek kanser tete.\nPour bokou sa bann madanm zot dan lanplwa e i annan ki bann manman tousel avek detrwa zanfan ki dan serten ka pe vwar zot pa kapab travay e pe bezwen viv lo lasistans medikal ki pa ase pour fer de bout zwenn.\nOnorab Esparon in lans lapel avek lotorite konsernen pour rekonsider bann ka parey e vwar kwa ki kapab ganny fer pour ede soulaz sitiasyon sa bann madanm.\nI’n fer resorti kot dan ka ki sa bann madanm zot bezwen fer simioterapi, ki en prosedir tre long e fermal, sa bann pasyan zot bezwen ale vini lopital e menm bezwen en gran konze medikal ki non selman afekte zot prodiktivite dan travay me osi anmenn bokou defi lo nivo lafanmir sirtou dan ka kot zot pa ganny sipor kot lakour e kot zot zanfan i ankor pti.\n“Sak Seselwa i devret santi li konsernen par sa maladi e konsyantizasyon i devret ganny fer lo tou nivo akoz si ozordi ou pa pe ganny afekte demen i kapab enn ou zanmi pros ou en manm ou fanmir,” Onorab Esparon in fer resorti.\nI ti osi koz lo travay e sipor ki lasosyasyon Cancer Concern pe fer pour donn sipor e ed bann viktim me i dir ki avek Covid-19 travay sa lasosyasyon in ralanti e in lans lapel pour ki plis lorganizasyon i vin devan pour donn sipor sa bann madanm.\nAtraver sa mosyon, Onorab Esparon in osi profite pour lans en lapel avek Minister Lasante pour anbark lo en progranm ledikasyon e lenformasyon pli agresiv pour edik bann madanm lo sa problenm pour ki zot vin devan boner pour rod led.\nI dir ki plis lanfaz i bezwen mete lo ranforsi bann progranm ki deza egziste e osi lo prevansyon e sirtou konsantre lo bann fakter risk parey manze, stil lavi, parmi lezot.\n“In osi ler pour nou konman en pei pran bann desizyon ki brav e konmans mazin bann demars pour bàn serten prodwi tel parey bann ki annan trans fat ladan ki bokou pei in deza pran sa desizyon e i dir pour sa arive fodre i annan kolaborasyon avek seksyon nitrisyon kot Minister Lasante ansanm avek lezot partener parey SBS, pour fer sir ki bann prodwi ki poz en risk pour lasante popilasyon pa antre dan pei,” Onorab Esparon in fer resorti.\nI’n met lanfaz lo lenportans annan bann progranm ki byen ankadre pour ede dan sa lalit kont kanser tete.\nI’n propoze ki gouvernman, sosyete sivil, bann diferan lasosyasyon e diferan partener zot antre an partenarya avek bann lakonpannyen telekominikasyon ki ofer servis nimerik e osi medya sosyal pour ede propaz bann mesaz pour edik nou popilasyon lo sa maladi.\nI dir Minister Ledikasyon i osi kapab inisye bann progranm screening mandatwar dan pos- segonder pour ki i annan evalyasyon kontinyel.\nOnorab Esparon in osi eksprim swe ki klinik Oncology i ava annan son prop laboratwar ki i dir i ava redwir presyon lo laboratwar santral ki la in ogmante avek Covid-19 ki fer ki bann rezilta i pli tarde.\nOnorab Esparon in dir ki travayer Oncology zot bezwen plis lankourazman ek sipor e in osi lans lapel pour ki plis ners i ganny formasyon pour travay avek sa klinik.\n“Ozordi pli gro konplent se ki i mank plis profesyonnel ek ners kalifye pour travay dan sa klinik. Annou ofer en pli bon retirement package ki ava ankouraz plis dimoun pour vin travay dan sa klinik akoz pli i annan dimoun ki ganny detekte avek kanser e bezwen tretman plis pou annan demann pour mendev kalifye,” Onorab Esparon in fer resorti.\nI’n osi demande akoz ki kanser pe ogmante e si Minister Lasante in fer en letid profon pour rode ki bann keksoz ki pe koz kanser.\n“I annan ki dir delo klorin, lavyann enporte, legim ki’n spray avek ensektisid, delwil rafinen ki ler i brile i kansere parmi plizyer lezot ankor me tousala i bann keksoz ki ganny dir e spekile me napa okenn letid ki’n fer pour prouve.\n“Mon ti ava swete ki minister i anbark lo en letid pour prouve si vreman sa bann keksoz ki pe ganny spekile i vre.”\nOnorab Esparon ti demande ki’n arive avek rezilta en letid ki Dr Shroff ti fer detrwa lannen pase.\nParmi bann ki ti fer prezantasyon ti manm elekte pour distrik Persévérance Desheila Bastienne ki ti donn en temwanyaz emouvan lo son parkour ki in pas la dan konman en pasyan kanser.\nApre bokou deba lo sa size bann manm ti donn zot sipor inanim sa mosyon.


Zezi i geri de zonm aveg e ed Zase | Lavi Zezi\nMATYE 20:29-34 MARK 10:46-52 LIK 18:35–19:10\nZEZI I GERI DE ZONM AVEG ZERIKO\nZASE EN KOLEKTER TAKS I REPANTIR\nZezi ek bann ki pe vwayaz avek li i ariv Zeriko. I pran apepre en zournen pour marse sorti Zeriko pour al Zerizalenm. Anfet, Zeriko i de diferan lavil. I annan en zistans anviron 1.6 kilomet ki separ sa vye lavil avek sa nouvo lavil Romen. Ler Zezi ek lafoul pe kit enn ant sa de lavil pour al sa lot, de mandyan aveg i tann bann dimoun pe pase. Enn sa mandyan i apel Bartime.\nLer Bartime ek son zanmi i tande ki Zezi pe pase, zot konmans kriye: “Senyer, Garson David, pran pitye pour nou!” (Matye 20:30) Serten dan lafoul i koz severman avek sa bann mandyan e demann zot pour reste trankil, me zot kriy ankor pli for. Ler Zezi i tann sa ki pe arive, i arete. I demann bann ki avek li pour fer sa bann ki pe kriye vin kot li. Zot al kot bann mandyan e dir avek enn ant zot: “Pran kouraz! Leve, i pe apel ou.” (Mark 10:49) Sa zonm i byen kontan, deswit i zet son manto ater, leve e al kot Zezi.\nZezi i demande: “Ki zot oule mon fer pour zot?” Tou le de zonm i sipliye: “Senyer, fer nou vwar kler.” (Matye 20:32, 33) Leker Zezi i fermal, alor i tous zot lizye e avek enn sa bann zonm, i dir: “Ale. Ou lafwa in fer ou byen.” (Mark 10:52) Sa de mandyan aveg i vwar kler e san dout zot tou le de zot konmans glorifye Bondye. Ler bann dimoun i vwar sa ki’n arive, zot osi zot konmans loue Bondye. Sa de zonm ki ti aveg i konmans swiv Zezi.\nI annan en gran lafoul otour Zezi anmezir ki i pas Zeriko. Tou dimoun i anvi vwar sa enn ki’n geri sa de zonm aveg e en kantite dimoun i antour li, me serten pa ni menm kapab vwar li. Parmi sa bann ki anvi vwar Zezi i annan en kolekter taks ki apel Zase. I sef bann kolekter taks Zeriko e dan zalantour. Vi ki i kourt, i pa kapab vwar sa ki pe arive. Alor Zase i tay par devan e mont lo en pye fig maron (oubyen pye sikomor) ki lo sa semen ki Zezi pe pran. Anler lo sa pye fig, Zase i kapab vwar byen tou sa ki pe pase. Anmezir ki Zezi i aprose e vwar Zase dan sa pye, i dir: “Zase, depese, desann parski ozordi mon bezwen reste kot ou.” (Lik 19:5) Zase i desann e tay kot li pour resevwar son viziter.\nLer bann dimoun i vwar sa ki pe arive, zot konmans konplent. Zot santi ki i mal pour Zezi al kot en zonm ki dapre zot i annan en move lavi. Zase in vin ris akoz i malonnet e i’n pran larzan dimoun ler i pe anmas taks.\nAnmezir ki Zezi i antre dan lakaz Zase, bann dimoun i dir: “I’n aksepte lenvitasyon kot lakaz en zonm ki annan en move lavi.” Par kont, Zezi i vwar Zase konman en dimoun ki kapab repantir e Zezi i annan rezon akoz Zase i debout e dir li: “Gete Senyer! Lanmwatye mon byen mon pe donn bann pov e sa ki mon’n vol avek lezot, mon pe al rann zot kat fwa plis.”—Lik 19:7, 8.\nPa sa i en bon fason pour Zase montre ki i’n senserman repantir! I tre probab ki dapre son bann dokiman taks i kapab kalkile konbyen i’n gannyen avek bann Zwif e i promet pour rann zot kat fwa plis. Sa i menm plis ki lalwa Bondye i demande. (Egzod 22:1; Levitik 6:2-5) Deplis, Zase i promet ki i pou donn bann pov lanmwatye son bann byen.\nZezi i kontan pour vwar laprev ki Zase in repantir e i dir li: “Ozordi sa zonm ek son fanmir in ganny sove parski li osi i en desandans Abraam. Parski Garson zonm in vin rod e sov sa bann ki’n perdi.”—Lik 19:9, 10.\nPa bokou letan pase, Zezi in servi legzanp garson “perdi” pour montre sityasyon bann dimoun ki’n kit Zeova. (Lik 15:11-24) Zase i en bon legzanp en dimoun ki ti’n preski perdi me ki’n ganny sove. Bann sef relizye ek lezot i konplent e kritik Zezi akoz i enterese avek bann dimoun parey Zase. Me kantmenm sa, Zezi i kontinyen rod sa bann garson Abraam ki’n perdi e ed zot retourn kot Bondye.\nAparaman kote Zezi ti zwenn sa de mandyan aveg e ki i ti fer pour zot?\nLekel Zase e ki mannyer i ti montre ki i’n repantir?\nKi leson nou kapab aprann avek lafason ki Zezi ti tret Zase?\nPartaze Partaze Zezi i geri de zonm aveg e ed Zase


Press Release – President Faure to Deliver State of the Nation Address on Tuesday 14th February, 2017.\nThe Committee On Government Assurances of The National Assembly Hosted Ministers to an Orientation Meeting\nPress Release – Honorable Speaker Mr. Patrick Georges Pillay visits prisoners on Marie-Louise Island\nPress Release – Condolence Message – Sir James Richard Marie Mancham.\nHome » Verbatim » 2016 » Verbatim – Friday 9th December, 2016.\tVerbatim – Friday 9th December, 2016.\n16 February, 2017\tPrint PDFNATIONAL ASSEMBLY OF SEYCHELLES\nMR SPEAKER Wi, tou dimoun i dakor ki nou sispann Order 64 (1) lev lanmen bann ki dakor ?\n4.2 Trezyenm Mwan Lapey pou tou travayer Seselwa Comme en mezir pou redwir kou lavi e lapovrete Gouvernman in entrodwir en Employment (Amendment) Bill 2016 pou pey Trezyenm Mwan Lapey pour tou travayer Seselwa dan Sekter Prive. Sa Trezyenm Mwan Saler i ekivalan 1 mwan saler ekskli Allowance, Service Charge e lezot benefis monneter.\n4.3 Lezot benefis lanplwa Minister Lanplwa, Devlopman Lantreprenarya e Inovasyon Biznes pou met an plas en sistenm ‘Unemployment Relief Scheme’ ki pou lie avek sistenm Proteksyon Sosyal. Sa i en mezir pou protez byennet nou bann zenn e ankouraz zot pou travay.\nPUC Pareyman nou an diskisyon avek Servis Litilizasyon Piblik (PUC) pou rekonsider son tarif pour bann lakour, pti biznes e bann Lakonpannyen dan Sekter Prodiksyon. Gouvernman pe osi etidye posibilite lenstalasyon bann sistenm soler pour bann lakour avek bi redwir ‘carbon footprint’, kou e lekonomi lenerzi.\n4.5 Rediksyon dan kou lasirans Sesel pa ganny konsidere dan en zon risk elve pour bann katastrof natirel, ki anmenn bann gran risk e pert pour bann konpannyen lasirans. Negosyasyon avek bann Lakonpannyen lasirans i an mars pour ki zot osi fer zot kontribisyon anver sa legzersis redwir kou lavi. Pou annan en rediksyon lo kou lasirans lo bann lakour ki sak fanmir endividyel a fer en lekonomi lo zot lasirans anyel. Bann Konpannyen i a osi kapab benefisye avek bann nouvo kliyan e ki a fer ki zot kou loperasyon a osi redwir kou depans ki zot envestir. Gouvernman i ankouraz bann Lakonpannyen lasirans pou osi revwar bann lezot prodwi lasirans avek minimonm risk posib.\n4.6 Rediksyon dan kou servis finansyel Mr Speaker, lavenir bann servis finansyel Sesel pou ganny determinen par konportman bann kliyan vizavi Labank e lezot lenstitisyon finansyel. Kliyan i kontinyen eksprim zot fristrasyon anver la fason ki zot ganny trete. Laplipar bann konplent i vize anver to lentere tre ba lo ‘savings’ ki zot gannyen e apre tou e en lentere ki ler zot pret larzan. Kou pou garanti e lezot servis i osi tre o akoz fason ki servis finansyel i ganny striktire.\n4.7 Nouvo loportinite lenvestisman Mr Speaker, Stratezi Gouvernman avek sa Bidze, se pou kree en lanvironnman biznes e kiltir kot dimoun i ekonomize e oubyen envestir pou zot fitir. Avek sa devlopman an tet, plizyer loportinite lenvestisman pou ganny met a dispozisyon nou popilasyon.\n4.8 Scale down proze Fon Pansyon Gouvernman i rekonnet ki bezwen lozman dan Sesel pe kontinyen ogmante. An rezilta sa in’n pran en desizyon lo la par bann kontribiter dan Fon Pansyon pou demande ki ‘Board of Trustees’ Fon Pansyon pou revwar e redwir son lenvestisman 450 milyon roupi dan ansyen batiman ‘Pirates Arm Building’.\n4.9 Sipor pour bann Pti e Mwayenn Lantrepriz (SME’s) Sa pti e mwayenn lantrepriz i fer en kontribisyon signifikan dan krwasans ekonomik, kreasyon larises e i osi ofer loportinite lanplwa a bann endividi oubyen en group dimoun ki pa osi sanse pou ganny anploye par bann gran Lakonpannyen. Zot pou osi ofer posibilite pou agrandir reveni e zot ganny konsidere koman bann moter kle pour linovasyon e devlopman nou pei.\n4.10 Ranforsi rol Fair Trading Commission (FTC) Mr Speaker, manda sa Komisyon se pou asire ki Komisyon i regle, kontrole, sirvey e anpes bann aksyon ki afekte konpetisyon. Lobzektif prensipal sa lenstitisyon se pour kontribye anver rediksyon dan pri lavi. I enportan mansyonnen ki manda pou ganny regarde parski nou pa sipoze sanz zot manda parske zot in ganny kree pou zot protez konsonmater.\n4.11 Re-organizasyon Labank Devlopman Sesel (DBS) e lasistans finansyel e biznes anba Lazans Finansman Pti Biznes (SBFA) Labank Devlopman pou ganny restriktire an vi ki zot zwe en rol pli transformatik dan zot manda. Sa labank pou être organised an en fason ki zot zwe zot rol pli efikas e vin pli fleksib dan zot kondisyon kredi pou bann Sekter priyoriter anliny avek nou Plan Devlopman Nasyonal. Nou lobzektif se pou moderniz labank pou regard bezwen kliyan avek en kou ki abordab.\n Dan sa total i annan, 194 loan avek en valer 224.8 milyon roupi kin ganny prete anba Scheme SMEs.  An total 259.4 milyon in fini ganny disbursed ziska le 30 Novanm 2016.\n4.12 Re-organizasyon Konmisyon Reveni Sesel (SRC) SRC i zwe en rol enportan dan nou kapasite pou kolekte taxpayers money. Bann Staff in fer en travay tre dir e zot kontinyelman travay pou kolekte tax pou le maksimonm posib pou nou a-fen a-port devlopman nou pei. Avek lobzektif pou entrodwir plis lefikasite dan sistenm zesyon kont piblik, SRC pou bezwen reorganize an lannen 2017.\n4.13 Nouvo Azanda pou Partenarya Piblik e Prive Mr. Speaker, lentansyon Gouvernman se pou amelyor lanvironnman biznes. Gouvernman i rekonnet ki Sekter prive i moter krwasans ekonomik e kreasyon larises. Se pour sa rezon ki sa Sekter pou ganny loportinite pou zwe en rol enportan dan nou lekonomi.\n4.14 Konsantrasyon lo bann lenvestisman direk sorti aletranze An se ki konsern atraver biro lenvestisman Sesel, Lotorite i angaze pour promot Sesel koman en destinasyon ideal pour lenvestisman lannen 2017. Stratezi se pou travay tre pros avek Sekter Prive e osi bann Lazans e Lenstitisyon enternasyonal pou met an valer nou potansyel nou pei. Konsep ‘Blue Bond” pou premye dan sa kategori lo marse enternasyonal. Sikse sa ‘bond’ pour permet Sesel promot en tel lenstriman finansyel inovativ ki bann lezot pti pei zot pe osi enterese pou swiv sa devlopman enkrwayab.\n4.15 Labank e lezot Lenstitisyon Finansyel Bann Labank komersyal e lezot Lenstitisyon Finansyel pou ganny ankouraze pou met an plas bann prodwi e servis finansyel ‘innovative’. Se par zot loperasyon normal ki zot pou kapab pret e benefisye en pe plis avek optimizasyon zot balance sheet pour fer aktivite komersyal vin pli dinamik.\nDevlopman bann nouvo Polisi ek sours reveni 5.1 Kou Ladministrasyon Sovtaz Maritim Sesel (SMSA) An lannen 2017, SMSA pou ogmant son bann fre por, fre pou mouyaz bato, fre proteksyon lanvironnman la marine, fre sekirite la marine ek fre la douane. Lentansyon se pou reviz sa bann fre an konformite avek Lalwa enternasyonal e pou realiz bann prevansyon ki telman trez enportan e son kou i telman o :\n5.2. Ogmant kou servis pou bann pasaze etranze ki pe antre Sesel par Airport Enternasyonal Apartir le 1 Zilyet 2017, Lotorite Lavyasyon Sivil Sesel (SCCA) pou met an aplikasyon serten devlopman ki pou donn servis adisyonnel nou pasaze. Sa i koute i reflekte pri servis ki pe ganny ofer dan Salon Arive erport. I pou bezwen annan en serten lenvestisman ki pou kout 10 Dolar, pou annan sa rannman kot nou a kapab en kou adisyonnel relye a servis pasaze ki pe antre Sesel. Sa larzan ki ganny kolekte i reprezant kontribisyon direk anver deviz etranzer ki pe antre dan pei. Sa pou osi ede pou mentenir bann fasilite kot Erport a en o nivo.\n5.3 Lenpozisyon en tax lo disik Tax lo disik i en topik ki pe ganny diskite partou atraver lemonn. Konsonmasyon an ekse bann labwason ki konteni bokou disik i annan en lenpak advers lo lasante dimoun e i kout bokou pou tret bann dimoun ki obes. Pou minimiz sa lefe, ki osi kapab ede ogmant bann ka dyabet, maladi kronik e koz ledan pou pouri, ensidswit avek bann maladi ki petet i ava en kou eksepsyonnel pou nou Minis Lasante e Servis Sosyal.\n5.4 Tax lo propriyete En tax lo propriyete pou ganny entrodwir pou le 1 Zilyet 2017 lo later apartenir a bann sitwayen non-Seselwa. Stamp duty pou ganny sarze par met kare. Plis detay lo sa tax pou ganny anonse pli tar.\n5.5 Revizyon bann laysenns par Lotorite Laysenns Sesel (SLA) Minister Finans, Komers ek Planifikasyon Ekonomik an kolaborasyon avek Lotorite Laysennsing Sesel pou reviz bann diferan laysenns ki egziste pou bann biznes. Laysenns pou lwe bato e pour bann yacht pou ganny transfer kot SMSA. Laysenns telekominikasyon pou ganny transfer kot Departman Lenformasyon ek Kominikasyon Teknolozi. Laysenns pou swen lasante pou ganny donnen par Lazans Swen Lasante.\n5.6 Logmantasyon ‘excise’ tax lo karbiran En excise tax 50 sou par lit pou ganny enpoze lo prodwir a la baz petrol. Me PUC, SPTC ek Air Seychelles pa pou bezwen pey bokou sa tax adisyonnel. Sa se ki pou konsern biznes tel ki lotel, bato comme charter ki benefisye anba ‘Tourism Incentive Act’ (TIA) pou ganny ranbourse 25 sou par lit.\n5.7 Ogmantasyon tax lo lalkol ek taba Mr. Speaker, dan Bidze 2015 Gouvernman ti enplimant en logmantasyon 20 poursan lo tou labwason avek konteni lalkol ki plis ki 16 poursan. An prenan kont sa, Minister Finans, Komers ek Planifikasyon Ekonomik in fer en letid pou evalye lenpak lo lorganizasyon e logmantasyon ‘excise tax’ ki aplike an se moman lo bann lalkol ki ganny prodwir lokalman e lalkol ki ganny enporte. Sa letid ti fer lo labwason ki kontenir mwens ki 16 poursan lalkol. En logmantasyon ‘excise’ tax a en to 10 poursan pou aplikab lo labwason ki kontenir mwens ki 16 poursan lalkol ki ganny enporte ouswa prodwir lokalman.\n5.8 Logmantasyon dan kontribisyon pansyon An vi ki dimoun pe viv dan en letan pli lontan e bann difikilte a en moman ou en lot pou arive soutenir Fon Pansyon Sesel (SPF), pou annan en logmantasyon 1 poursan lo kontribisyon bann anplwaye an Zilyet 2017. An 2018 ek 2019, bann anplwayer pou bezwen pey 0.5 poursan respektivman.\n5.9 Sistem Tax Progresiv Apartir Zilyet 2017, pou annan en nouvo sistenm tax (progresiv) ki pli zis e ekitab, kot en anplwaye pou aprezan pey tax selman dapre zot mwayen.\n5.11 Tax lo Biznes Anliny avek tax progresiv lo saler, Gouvernman pou osi propoz nouvo lamannman dan Lalwa biznes. Sa tax free threshold lo profi ki biznes pa bezwen pey tax pou reste R150,000 mil. Sepandan, nou pou met anliny avek to taks lo saler, tou profit a parti R150 mil lo saler, tou profi a parti R150 mil ziska R1 milyon son so tax pou ogmante e sorti 15 poursan pou ariv 20 poursan. Sa pou fer sir i annan konsistans avek nou propozisyon pou tax progresif lo saler.\n5.11 Logmantasyon ‘excise tax’ lo transpor ‘hybrid’ Apartir le 1 Zanvye 2017, bann nouvo to taks ki pou aplikab pou bann transpor ‘hybrid’ pou comme swivan :\n5.12 Revisyon prelevman (levy) lo boutey PET Aktyelman bann anbalaz an ver pa pe atrakte okenn prelevman lanvironnman (Environment levy). Me dezormen, apartir Zanvye 2018, sa bann to swivan pou aplikab :\n5.13 Revizyon gid bann responsabilite sosyal bann antrepriz (CSR) Gouvernman i tret aktivite Responsabilite Sosyal bann Antrepriz (CSR) tre seryezman. En nouvo gid in ganny propoze pou reflekte bann proze ek progranm aktyel ki relye avek bezwen sosyal. Senk Sekter pou kontinyen benefisye anba sa fon. Sa bann Sekter i comme swivan ; ( 1) lanvironnman, (2) ledikasyon, (3) Lasante e Sosyal, (4) Kominote, Lazenes, Spor e Lar, e (5) Reabilitasyon Drog ek Labi Sibstans. Bann donasyon ek ‘sponsor’ anver sa bann Sekter i kapab ganny ‘off-set’ kont tax CSR.\n5.14 Revizyon fre kot Divizyon Lanrezistreman An 2017, Divizyon Lanrezistreman i ekspekte ranforsi en fre penalti pou bann rapor anyel ki ganny soumet an retar. An se moman sa Divizyon pe travay lo revizyon detrwa Lalwa tel ki ;\n5.15 Lenpozisyon en tax lo emisyon karbonn Sesel i enn bann pei ki pe lager kont lefe sanzman klima dan lemonn. Pou minimiz lenpak gaz kiltivasyon anba vit (greenhouse gases) lo resofman klimatik, Gouvernman pe propoze ki en tax lo emisyon karbonn i ganny entrodwir. Lenpozisyon tax lo karbonn i enn ki preleve lo lakantite karbonn ki annan dan karbiran koman en tarifikasyon karbonn. Sa tax pou ganny entrodwir letan lenformasyon adisyonnel i ganny fournir par en konsiltan Fon Monneter Enternasyonal (IMF) an 2017.\n5.16 Revizyon tax lo bann Lagreman ki vize a donn egzanpsyon tax koman ‘incentives’ An 2017, Minister Finans, Komers ek Planifikasyon Ekonomik an kolaborasyon avek lezot Minister ek Lazans Gouvernman i anvizaze armoniz bann diferan egzanpsyon lo tax ki ganny ofer avek bann diferan partner koman ‘incentives’. Sa bann tax i enkli VAT, tax lo Komers, ‘Excise’ tax, tax lo biznes e tax lo reveni. Minister Finans, Komers ek Planifikasyon Ekonomik pou osi donn bann direktiv strik bann lezot Minister pou pa donn egzanpsyon tax avan ki en konfirmasyon ofisyel i ganny resevwar sorti kot nou Minister.\nMezir pou redwir Depans Gouvernman e alokasyon Bidze 2017 Mr Speaker, pou lannen fiskal 2017, zesyon finans piblik pe ganny gide par de lapros. Premye pou kolekte reveni dan kad Lalwa ki egziste e dezyenmman pou enstil disiplin fiskal dan tou nivo pozisyon dan Gouvernman. Savedir finans piblik pou ganny kontrole e zere pou fer sir nou ganny valer pou nou lenvestisman. Sa mesaz i lo menm laliny, mesaz nou Prezidan dan son nouvo Polisi administrasyon ki nou bezwen enplimant bon gouvernans, la transparans e rann kont.\n6.1 Bann mezir pou depans 6.1.1 Konseye Distrik Mr Speaker, sa platform pou konseye distrik pou vin an aplikasyon an 2018. Tou Manm elekte Lasanble Nasyonal pou ganny en lofis permanan dan son distrik pou fer sir zot kapab desarz zot fonksyon. En sonm R10 milyon pou ganny donnen pou konstri lofis adisyonnel e sa pou konmans par R5 milyon an 2017 e R5 milyon an 2018. Minister Finans, Komers e Planifikasyon Lekonomi pe propoz R500 mil pou konmans konsiltasyon dan lannen 2017 pou nouvo kad pou Konseye Distrik.\n6.1.2 Trezyenm Mwan Saler pou bann Kontra Gouvernman Mr Speaker, tou bann Kontra Gouvernman parey netway semen, sekirite e lezot pou ganny revwar pou enkli sa kou Trezyenm Mwan Saler. E osi tou bann Lorganizasyon, Sosyete Sivil ki resevwar larzan dan Bidze, zot kou pou ganny revwar e pou enkli Trezyenm Mwan Saler. Mr Speaker, sa pou ariv en total R16.96 milyon e pou vin aplikab ler Lalwa lo Trezyenm Mwan Saler i ganny aprouve par Lasanble.\n6.1.3 Revwar kou depans Gouvernman Mr Speaker, avek lobzektif pou enkli disiplin Bidze sa bann mezir swivan pou ganny met an plas pou lannen 2017;\n6.2 Alokasyon pou bann Minister, Departman e Lazans Gouvernman 6.2.1 Minister Finans, Komers e Planifikasyon Lekonomi Swivan lanons nouvo ladministrasyon Prezidan Faure an Oktob 2016, sa Minister in ganny donnen nouvo responsabilite adisyonnel avek kreasyon Departman Planifikasyon Lekonomi tandis ki Departman Lekonomi Ble in bouz anba biro Vis Prezidan. An 2017, sa Minister pou ganny restriktire e plis kapasite resours imen pou ganny donnen pou fer sir ki fon piblik i ganny zere efektivman. Departman Planifikasyon Lekonomi pou prepar en plan devlopman a lon term avek konsiltasyon tou bann Sekter konsernen. Sa plan pou bezwen ganny fer anliny avek devlopman Sesel e osi anliny avek Vizyon Nasyon Ini devlopman soutenab ziska lannen 2030. En sonm R98.08 milyon in ganny Bidzete pour lannen 2017.\n6.2.2 Minister Lapes e Agrikiltir Dan Bidze 2017, en sonm R20.2 milyon I ganny Bidzete pou sa Minister. Dan Sekter Lapes, Gouvernman in fer bann letap enportan, e nou’n liste de trwa letap kle swivan;\nAsire ki bann bato endistriyel e semi-endistriyel i anliny avek bann mezir enternasyonal ‘Port State measures’ Amelyor sirveyans lakot e nou zone Ekonomik Eksklizif (EEZ)\n6.2.3 Minister Ledikasyon e Devlopman Resours Imen Nou ava rapel ki sa Minister i enn parmi bann Minister ki pe enplimant en progranm Bidzeter baze lo performans (Programme Performance Based Budgeting- PPBB) depi 2014. En nonm target anba Plan Stratezik Ledikasyon a Mwayen Term (Education Medium Term Strategic Plan) 2013-2017 in ganny enplimante an 2016 pour amelyor fasilite kot lekol tel ki ‘tuck shop’, enfirmri, lasal manze e laboratwar lasyans dan detrwa lekol primer e segonder pour kree en lanvironnman pli fezab pou laprantisaz.\n6.2.4 Minister Zafer Lokal An 2017, i pe ganny propoze ki sa Minister i ganny en Bidze R121.8 milyon pou zot depans kontinyel. Anliny avek lanons Prezidan Faure an sa ki konsern eleksyon pou Konsey Distrik an 2018, i pe ganny propoze ki en sonm R500 mil i ganny enkli dan Bidze. Minis pou organiz en seri konsiltasyon lo nivo distrik avek bann lazans pou finaliz serten dokiman pou fonksyonnman bann distrik. I enportan ki manm piblik i byen ganny enformen lo fonksyon zot distrik respektif ek prosedir Eleksyon.\n6.2.5 Minister Lasante ek Zafer Sosyal Mr Speaker, en pep ki pa an bonn sante, pou eksperyans en rediksyon dan kapasite prodiksyon. An retour, letan krwasans lekonomi i ganny afekte, posibilite lanplwa osi i ganny met an risk. Nou met bokou lanfaz lo kalite swen lasante ek servis sosyal. Nou pep i merit le meyer e nou reste angaze pou ofer zot le meyer. En sonm R76 milyon in ganny Bidzete pou lannen 2017 pou Minister Lasante ek Servis Sosyal. An plis, en sonm R800.9 milyon in ganny atribye a Lazans Swen Lasante, ki fer en total R876.9 milyon. Sa sonm i reprezant 11.2 poursan sa sonm total ki’n ganny Bidzete dan depans total. Nou sityasyon aktyel i permet nou ogmant sa depans senpleman akoz planifikasyon Bidze metikile e pridan ki nou’n antreprann. En nouvo Polisi Nasyonal pou Minister in ganny aprouve. I osi annan en nouvo stratezi ek plan lenfrastriktir pou lasante ki enkli bann maladi non-transmisib. An 2017, Bidze pou ogmante pou kapab finans lenplimantasyon sa bann plan.\n6.2.6 Minister Tourizm, Lavyasyon Sivil, Por e Maren Pou lannen 2017 en sonm R15.6 milyon in ganny bidzete pour diferan progranm spesifik e sa bann progranm primordyal i comme swivan:\n6.2.8. Minister Lanplwa, Devlopman Lantreprenarya e Inovasyon Biznes Mr Speaker, to unemployment i reste anba 5 poursan. Sa i reprezant 4.2 poursan dan dezyenm kar 2016 konpare avek 4.1 poursan dan dezyenm kar 2015. Letan nou fer analiz profon lo to unemployment lo lazenes nou kapab konstate ki sa to in desann sorti 13.1 poursan dan dezyenm kar 2015 pou ariv 10 poursan dan dezyenm kar 2016. Sa in arive akoz noun kapab plas bann etidyan ki ti termin zot letid post segonder anba sa scheme “My First Job”. An Septanm 2016, ti annan 600 ansyen etidyan kin ganny plase anba sa Scheme e i annan 258 employer kin anrezistre.\n6.2.9 Minister Lanvironnman, Lenerzi ek Sanzman Klima Sesel i preski antyerman depan lo son lanvironnman natirel ki sant sa de pilye pli enportan pou nou krwasans ekonomik; sa se Tourism e Lapes.\n6.2.10 Komisyon Reveni Sesel (SRC) Komisyon Reveni Sesel i Lorganizasyon prensipal pour administre Lalwa reveni ki’n ganny liste anba ‘Schedule’ Lalwa Komisyon Reveni. Prenan kont lenportans sa komisyon pou koleksyon tax domestik, en sonm R114.5 milyon in ganny Bidzete pour lannen 2017 pour ki sa Departman i nobou pey son kou ladministrasyon ki enkli “capacity building” e zot nouvo “scheme of service”. 6.2.11 Lazans Nasyonal Ranforsman pour lalit Kont Drog (NDEA) Labi drog i annan lefe advers lo lekonomi e sosyal lo en pei. Dan Sesel i manda Lazans Nasyonal Ranforsman lalit Kont Drog (NDEA) pour minimiz domaz ki labi sibstans ilegal i annan lo sistenm lekonomi, sosyal e lasante. En sonm R64.8 milyon pour lannen 2017 in ganny Bidzete pour sa Lazans.\n6.2.12 Lotorite Lapes Sesel (SFA) Lotorite Lapes Sesel i sa regilater, administrater e promoter dan nou Sekter lapes e son administrasyon i travay tre pros avek serten Minister pou asire ki piblik i ganny met a zour ki stok pwason pe diminyen. Lendistri lapes i dezyenm kontribiter dan nou lekonomi. En 2017, en sonm R257.4 milyon i ganny Bidzete pou sa Lorganizasyon pou li kapab pey son kou loperasyon, progranm e proze capital.\n6.2.13 Lenerzi Komisyon Sesel Proze Soler dan Lekol – Sa i en proze ki tou Lekol Piblik dan Sesel i ava ekipe avek en sistenm PV ki a ede pou redwir lo zot bill elektrisite. Sa sistenm in deza ganny enstale lo La Digue ek Praslin e alors en 2017, pou lo Mahe. Laplipar sa larzan pou sa proze pou sorti kot Gouvernman Sinwan anba korporasyon.\n6.2.14 Komisyon Anti-Koripsyon Dan 2017, misyon Gouvernman se pou elimin koripsyon dan Sekter Servis Piblik e i pe tret sa fenomenn tre serye. En nouvo Komisyon in ganny kree pou dil avek koripsyon. En sonm R8.3 milyon in ganny bidzete pou lannen 2017.\n6.2.15 Bord Touris Sesel (STB) Lendistri tourizm in perform byen dan 2016 e par Desanm larive touris pou ekspekte lo en target 300,000 viziter ki pou mark en rikord pou pei. Sa pou reprezant en logmantasyon 10 poursan konpare avek 2015 avek logmantasyon signifikan sorti Lerop, Middle East e Lazyatik. Sesel in nobou arive sa milestone akoz nou stratezi diversifikasyon lo marse, nou kanpanny agresiv e inovativ lo marse pe met nou pli vizilan lo internet, e osi en bon kanpanny relasyon piblik e kominikasyon ki asire ki bann destinasyon i touzour vizib dan lapres e medya. Board Tourizm Sesel in ganny en alokasyon R147.3 milyon pou lannen 2017.\n6.2.16 Lazans Dife e Servis Sovtaz Sesel (SFRSA) Dan tou pei en Lazans Dife e Servis Sovtaz i tre enportan se a koz sa Lazans ki anmenn premye sekour dan ka aksidan dife ki enkli prevansyon, servis medikal, e servis sovtaz dan ka si i ariv en dega e osi pou protez lavi sivilyen e zot propriyete. Pou 2017, sa Lazans pou ganny en alokasyon Bidze pou en lavaler R55.5 milyon.\n6.2.17 Lazans Transpor lo Later Sesel (SLTA) Mr. Speaker, Lazans pou Transpor lo Later Sesel – SLTA sa Lazans i pou ganny en alokasyon R186.8 milyon pou lannen 2017 pou asire ki semen i ganny byen mentenir. Pou 2017, Departman Transpor lo Later pe met plis zefor e lanfaz pou redwir konzesyon trafik e amelyor sekirite lo semen. Lot plan semen se pou ganny ofisyelman e pou servi Bois de Rose, Hypermarket, Roundabout e Mont Fleuri. Travay i devret komanse avan Zen 2017. Plan travay pou roundabout Erport pou konmans an Fevriye 2017. Tou sa bann proze i pou amelyor sa bann sityasyon aktyel pou redwir konzesyon e fer semen pli an sekirite.\n6.2.18 Lazans Lanbelisman e Zestyon Salte (LWMA) Nou lanvironnman i nou… pli enportan apre tou si nou pa protez nou lanvironnman, i annan difikilte ki Sesel pa vin konpetitiv parske nou bezwen fer fas avek serten dega. Ler nou lanvironnman pa e telman ganny mentenir e natirelman, se ki nou bezwen protez nou lanvironnman akoz ki se nou asset pli enportan dan nou pei. Nou touris in vin isi akoz nou lanvironnman i telman prop e senpleman se ki lannen 2017 nou pou bezwen regarde ki mannyer pou ranforsi pou regard Sesel much cleaner.\n6.2.19 Konsey Sports Nasyonal (NSC) Mr. Speaker, Gouvernman pou osi fer sir ki Konseye Sports Nasyonal i zwe en rol enportan dan promouvwar Sports dan Sesel. I son langazman pou li fer sir ki larzan ki i gannyen Bidzete dan son konsey, e pou lannen 2017, en sonm R65.5 milyon pou ganny propose e byen itilize.\n6.2.20 Biro Standar Sesel (SBS) Mr Speaker, Biro Standar Sesel pou lannen 2017 pou met lanfaz lo devlopman lenfrastriktir, amelyor kapasite resours imen e rod lekipman adisyonnel pou fer sir ki zot kapab egzers zot langazman anver Lendistri ki i ansarz pou fer sir ki i annan en bout quality control parske avek good quality control se sa nou bi- nou oule ki tou keksoz i ganny amelyore dan en fason tre prodiktiv.\n6.2.21 Alokasyon pou program Sosyal Mr Speaker, dan Bidze 2017, Gouvernman pou osi kontinyen ranforsi son langazman anver bann finansman pour bann progranm sosyal, ki donn sipor bann ki pli vilnerab dan lasosyete. Sa i enkli atraver:\nLentrodiksyon en Scheme Spesyal pou pansyon pou en kategori nou bann anploye Servis Piblik Mr speaker, Gouvernman pe entrodwir en nouvo Sheme pansyon a parti Zilyet 2017 pou Lafors, Militer,bann Teachers, Ners, Dokter, Zofisye Lapolis, Firemen prenon an kont bann difikilte dan zot kondisyon travay. Sa Scheme pou donn depi ler en dimoun in ganny 25 an dan lanplwa e osi ki ler in ariv 60. Sa se bann konsiderasyon ki pe si oule pe ganny pran an mars pou protez sa group dimoun – zot welfare.\nDet Gouvernman Mr Speaker, mon pa pou kapab si oule konplet sa ladres san koz lo Det Gouvernman. Gouvernman i reste angaze pou redwir Det Piblik ziska 50 poursan a parti 2020. Avek bann resours ek bann mezir ki nou pe met an plas pou redwir kou depans bann Minister avek plis disiplin fiskal, Minister Finans, Komers e Planifikasyon Lekonomi pou servi sa bann savings pou redwir nou det.\nWhat’s On\tPress Release – President Faure to Deliver State of the Nation Address on Tuesday 14th February, 2017.\nVerbatim\tVerbatim – Friday 9th December, 2016.\nVerbatim – Tuesday 20th December,2016.\nVerbatim – Wednesday 28th December, 2016\nPress Releases\tPress Release – President Faure to Deliver State of the Nation Address on Tuesday 14th February, 2017.\nOrder Papers\tOrder Paper – Sitting of 22nd February, 2017 at 9:00 a.m.\nOrder Paper – Sitting of 21st February, 2017 at 9:00 a.m.\nOrder Paper – Sitting of 20th February, 2017 at 9:00 a.m.\n2009 2009 2009 2009 - First Term 2009 - First Term 2009 - First Term 2009 - Second Term 2009 - Second Term 2009 - Second Term 2009 - Third Term 2009 - Third Term 2009 - Third Term 2010 2010 2010 2010 2010 - First Term 2010 - First Term 2010 - First Term 2010 - Second Term 2010 - Second Term 2010 - Second Term 2010 - Third Term 2010 - Third Term 2010 - Third Term 2011 2011 2011 2011 2011 - 5th Assembly 2011 - First Term 2011 - First Term 2011 - First Term 2011 - Second Term 2011 - Second Term 2011- 5th Assembly 2011- 5th Assembly 2012 2012 2012 2012 2012 - First Term 2012 - First Term 2012 - First Term 2012 - Second Term 2012 - Second Term 2012 - Second Term 2012 - Third Term 2013 2013 2013 2013 2013 2013 2013 - First Term 2013 - First Term 2013 - Second Term 2013 - Second Term 2013 - Third Term 2013 - Third Term 2014 2014 2014 2014 2014 2014 2014 - First Term 2014 - First Term 2014 - Second Term 2014 - Second Term 2014 - Third Term 2014 - Third Term 2015 2015 2015 2015 2015 2015 - First Term 2015 - Second Term 2015 - Second Term 2015 - Term One 2015 - Third Term 2016 2016 2016 2016 2016 2016 2017 2nd Meeting - 1st Term 2017 2nd Meeting - 1st Term 2017 6th Assembly 6th Assembly 6th Assembly Archives Assembly Business Bills and Acts of 2010 Calendar of Sittings Commitees Work Committees Committees_ Current and Upcoming Events Directly Elected Members by Constituency Documents Extraordinary Sitting Extraordinary Sittings Finance and Public Accounts Commitee - FPAC First Meeting First Meeting First Meeting First Term First Term First Term First Term List of Documents Members Motions Motions - First Term 2008 Motions - Second Term 2007 Motions - Second Term 2008 Motions - Third Term 2007 Motions - Third Term 2008 News Archives Newsflash Newsletter Order Paper- First Term 2007 Order Paper- First Term 2008 Order Paper- Second Term 2007 Order Paper- Second Term 2008 Order Paper- Third Term Order Paper- Third Term 2008 Order Papers Our History Our History Papers Laid Plenary Items Press Releases Proceedings on Bills Questions Questions - First Term 2008 Questions - Second Term 2007 Questions - Second Term 2008 Questions - Third Term 2007 Questions - Third Term 2008 Rulings Rulings for the Year 2007 Rulings for the Year 2008 Rulings for the Year 2009 Second Term Second Term Second Term Second Term Second Term Secretariat Sittings - 2012 Sittings 2013 Sittings 2014 Sittings 2015 Sittings 2016 slider Statements by Ministers in 2008 Statements by Ministers in 2009 Statistics Term 1 Term 2 testcat The National Assembly of Seychelles The Project Third Term Third Term Third Term This Week - 2013 - Term One This Week - 2014 - Term One This Week - 2014 - Term Three This Week - 2014 - Term Two This Week - 2015 - Term One This Week - 2015 - Term Three This Week - 2015 - Term Two This Week - 2016 - Term One This Week in the House Uncategorized Verbatim Verbatim - First Term 2006 Verbatim - First Term 2007 Verbatim - First Term 2008 Verbatim - First Term 2012 Verbatim - First Term 2013 Verbatim - First Term 2014 Verbatim - First Term 2015 Verbatim - Friday 30 Jan, 2015 (Special Sitting) Verbatim - Second Term 2006 Verbatim - Second Term 2007 Verbatim - Second Term 2008 Verbatim - Second Term 2012 Verbatim - Second Term 2013 Verbatim - Second Term 2014 Verbatim - Second Term 2015 Verbatim - Third Term 2007 Verbatim - Third Term 2008 Verbatim - Third Term 2011 Verbatim - Third Term 2012 Verbatim - Third Term 2013 Verbatim - Third Term 2015 Verbatim -- Third Term 2014 Verbatim -First Term 2009 Verbatim -First Term 2010 Verbatim -First Term 2011 Verbatim -Second Term 2009 Verbatim -Second Term 2010 Verbatim -Second Term 2011 Verbatim -Third Term 2009 Verbatim -Third Term 2010 Verbatim- Tuesday 8 August, 2006 (Special Sitting) Verbatims - First Term 1994 Verbatims - First Term 1995 Verbatims - First Term 1996 Verbatims - First Term 1997 Verbatims - Second Term 1994 Verbatims - Second Term 1995 Verbatims - Second Term 1996 Verbatims - Second Term 1997 Verbatims - Third Term 1994 Verbatims - Third Term 1995 Verbatims - Third Term 1996 Verbatims-1993 _Office of Leader of Government Business _Office of the Deputy Speaker _office of the leader of the opposition _Office of the Speaker More results...\n"defaultsearchtext": "type text and click down arrow for options",


Lazournen Mondyal Sida-Mesaz Minis Lasante Mitcy Larue\n«Sida i reste en defi mazer pour lemonn e byensir pour Sesel. Menm si en gerizon i ankor lwen, bann serser i dir nou, nou’n progrese a legar tretman e swen ki nou ofer bann ki enfekte e afekte. Nou annan dimoun isi ki pe viv avek Sida depi 1987, me mon sir ki i pa’n en parkour fasil letan ou bezwen fer fas avek tou sa dout, tou sa stigmatizasyon e byensir tretman.\n«Lazournen mondyal Sida tou le lannen i en moman pour sak pei fer refleksyon lo sa ki in akonpli e osi son bann defi. Pandan sa dernyen 5-an sa tenm ‘Akse iniversel e drwa imen’ in anmenn lakonplisman kot tretman i konsernen. Se pour sela ki depi 2011 ziska 2015, ‘l’ONUSIDA’ in fer lapel avek tou pei pour anbark dan sa nouvo lelan. Sa prosen 5-an in deklare konman bann ‘lannen zero’ anba sa trwa tenm: ‘Zero nouvo lenfeksyon HIV’, ‘Zero lanmor koze par SIDA’, ‘Zero diskriminasyon kont dimoun ki enfekte ou afekte avek HIV ou Sida’\n«Depi lannen 1987 ziska Septanm 2012, Minister Lasante Sesel in raport 523 ka HIV. Sa i konpri 58% zonm e 42% fanm. Malerezman en bon nonm ka pa pe swiv zot tretman byen e sa i kapab annan en lefe advers lo zot lasante e zot risk transmisyon anver lezot.\n«I annan plizyer dokiman kle ki’n devlope resaman pour gid nou aksyon lo nivo nasyonal pour adres sa problenm. I devwar tou lazans pour servi sa bann zouti pour enplimant zot bann progranm prevansyon ek tretman.\n«Sa bann dokiman in devlope an servan letid ek konsiltasyon ek bann lazans konsernen lokalman e enternasyonal. Dapre letid ki’n fer isi Sesel resaman, nou trouve ki nou sitiasyon aktyel in vin en konsern mazer pour lasante piblik an se ki konsern pa zis HIV me lezot maladi transmisib, tel koman Hepatit C ek B e lezot. Sa i fer zot kondisyon vin pli grav akoz tretman i non selman difisil me tre konplike e i kout tre ser.\n«Litilizasyon drog ilegal par lavenn in konplik tou keksoz e fer to lenfeksyon maladi HIV ek lezot monte dan en fason dramatik. Nou’n konmans dan en fason pti pti avek letablisman detox, me nou bezwen fer plis pour adres sa fleo drog ki pe ronz lavi nou bann zanfan. Malgre tou sa defi, nou reste konvenki ki nou pou reisir sa lalit. Minister Lasante li tousel pa pou zanmen kapab fer li san partisipasyon tou dimoun dan Sesel. Mon lans en lapel spesyal avek tou dimoun dan nou sosyete, tou lorganiszasyon, pour nou tou travay ansanm pour ede ranvers sitiasyon SIDA dan nou pei.\n«Pour sa ki’n enfekte ou afekte, fer sir ou drwa i ganny respekte e ou osi respekte drwa lezot. Ou kapab kont lo nou sipor pour asire ki ou viv en lavi pli normal posib. Paran, annou mazin nou zanfan: ed zot e anpes zot ganny enfekte.\n«Pour tou bann zenn, bann zanfan, annou koste dan linite, pouse pour sanz konportman lezot zenn pour zot pa ganny enfekte. Apre tou se zot ki pilye demen. Ansanm nou pou entansifye nou lalit kont SIDA. Annou kontribye nou tou ver sa bi trwa zero.»


Progre dan lalit peser san kart konzwin avek LALIT\nSwit a petisyon organize konzwintman par brans LALIT Mahebourg ek peser san kart rezyon Sid Est, enn parti peser san kart finn kumans gayn Rs10,200 par mwa parey kuma peser ki ena kart. Ena enn lot parti ki pankor gayne. Ladan, ena enn sertenn nomb peser ki ena 50 an u plis (me mwins ki 60 an) ki ti deza fer aplikasyon pu kart peser depi buku lane. Biro Fishries laba finn dir zot ki ankor pe etidye zot ka. Peser san kart pe kontiyn organize pu ki tu dimunn ki gayn zot lavi atraver lapes me ki pena kart peser gayn Rs10,200 ziska ki kapav re-kumans lapes dan rezyon Sid Est.\nU kapav lir plis lor sa mobilizasyon peser san kart ansam avek LALIT si u klik sa link-la:


Vizit Per Jocelyn Gregoire-‘Dimoun i annan gran dezir ek laswaf pour aprofondir zot lafwa dan Bon Dye’\nSa pret Morisyen tre koni pour son bann sanson relizyez an Kreol Morisyen, tre apresye par kretyen isi Sesel, ti isi lo lenvitasyon lasosyasyon Bann Zanmi Prizon (Friends of Prisons) .\nDan en pti antretyen zis avan son depar pour Moris yer, Per Gregoire ti dir ki apard son progranm ofisyel, i’n osi ganny sans rankontre plizyer endividi e i’n vreman touse par sa laswaf ki annan dan zot e sa bezwen pour dekouver e vin pli pre avek Bon Dye.\nDernyen fwa ki i ti vin isi e rasanble bokou kretyen ansanm ti an 2009. Me i ti vini son lannen answit pour bann formasyon organize par Bann Zanmi Prizon e sa lannen ankor sa lasosyasyon in envit li pour vin fer en retret spirityel baze lo sa ki sa group i anvi fer par rapor a bann servis ki zot pe rann bann prizonnyen ek bann ansyen prizonnyen.\n«Pour mwan ti tre enteresan akoz pandan sa moman retret bann manm ek lezot partisipan ti pe esey rod e trouv enpe lafors dan zot menm, spirityelman, pour zot kapab viv avek zot bann prop frazilite, mankman, limitasyon e enperfeksyon avan ki zot kapab al ver lezot pour anmenn soutyen e rekonfor,» Per Gregoire ti dir.\nI ti fer resorti ki sa retret ti en moman dekouvert pour sa bann partisipan.\n«Ti enportan dekouver anba gidans Bon Dye ek Lespri Sen ki mannyer pour itiliz nou kapasite pour pardonnen, pour kontan e pour annan konpasyon pour lezot avan kapab travay avek lezot,» Per Gregoire ti dir.\nI ti dekri sa trwa zour retret koman byen reisi e dapre bann temwanyaz bann partisipan zot in aprann bokou e in annan keksoz ki’n mark zot.\nI osi annan demann ki bann tel rankont i fer pli souvan.\nFodre dir ki ti annan osi 2 ansyen prizonnyen ki ti partisipe e Per Gregoire i dir ki pour li moman pli tousan ti letan zot ti fer zot temwanyaz.\n«Zot ti eksprim zot santiman dan en fason profon lo refleksyon ki zot in fer ler zot ti dan prizon e osi lo fason ki zot pe viv apre ki zot in retourn dan zot kominote e ki zot pe fer pour ed lezot,» Per Gregoire ti dir.\nPandan sa 10 zour ki i’n isi, Per Gregoire in osi anim 3 sesyon lo lafanmir e lavi koup e lanfaz ti lo kwa ki fer lavi koup ki byen komanse al mal oubyen akoz move keksoz i arive dan en bon relasyon ou maryaz.\nI ti fer remarke ki parmi bann rezon i bann sityasyon enprevi ki arive dan lavi ki met bokou presyon lo bann relasyon parey perdi lanplwa e alor mank reveni i abes dignite en partner, en zanfan ki ne avek en dezabilite, lenfidelite, e plizyer lezot ankor. Dan bann sityasyon parey bann koup i bezwen konnen koman pour reaziste zot lavi pour pa les zot relasyon kase.\nBann Zanmi Prizon ti osi organiz en sesyon refleksyon lo Levanzil Bon Samariten e bann refleksyon ti deroul otour lanmitye, konpasyon pour nenport dimoun ki nou zwenn lo nou semen.\nPer Gregoire ti dir i touzour la e i pare pour aksepte okenn lezot lenvitasyon pour anim ankor bann sesyon parey.


Diskour Par Prezidan James A Michel A Lokazyon Lansman Senpozyonm Lo Renesans Sosyal - Speeches - State House Seychelles | Office of the President\nDiskour Par Prezidan James A Michel A Lokazyon Lansman Senpozyonm Lo Renesans Sosyal\n25 April 2012 | Social Affairs\nLe 20 Zilyet lannen pase, mon ti lans kanpanny Renesans Sosyal.\nAtraver dyalog ki’n ganny fer dan bann distrik, landrwa travay ek lenstitisyon edikasyonnel, dimoun i’n koze. Bokou lopinyon ek sizesyon in ganny eksprimen. In annan ki’n eksprim fristrasyon ek dezapwentman.\nI’n annan osi bokou ki’n eksprim loptimizm ek lespwar. Ki’n fer nou rapel ki i ankor annan bokou bon keksoz dan nou sosyete. I ankor annan bon paran, bon fanmiy, bon vwazen. Me ki nou bezwen pran mezir pour retabli e ranforsi sa ki pozitiv e adres sa ki mal. Mazorite piblik Seselwa i’n dir klerman e fortman ki i’n ler pour pran aksyon kont bann fleo ki pe afekte lasosyete.\nKanpanny Renesans Sosyal i en mouvman nasyonal, ki devret reste dinamik. E se la ki sa nouvo Minister Devlopman Kominoter, Zafer Sosyal ek Sport i trouv tou son rezon-det. Se li ki annan responsabilite primordyal pou diriz sa mouvman Renesans Sosyal.\nNou annan tou sipor lepep. E lepep i annan tou mon sipor. Nou oule en sosyete ki pli agreab pour sakenn de nou viv ladan. En sosyete sen pour nou zanfan ek zenn grandi e epanouir zot. Kot sa ki travay i kapab zoui frir son travay. Kot nou dimoun aze i kapab viv dan trankilite e dinnyite. En Sesel kot i gou viv. En Sesel kot delekans, krim ek konportantman anti-sosyal pa ganny tolere me sanksyonnen rapidman.\nDan sa konteks mon ankouraze ki Zidisyer pe re-organiz li e pe pran mezir pou delivre lazistis pli vit, e elimin tou backlog.\nNou pa kapab kontinnyen lo sa semen lesefer, san kontrol, kot pour serten dimoun mank responsabilite, mank respe ek krim pe vin en fason viv. I nepli ler pour nou aksepte vin otaz dan nou prop lakaz. Sak paran i oule vwar son zanfan grandi byen, fer byen dan son letid e devlop son potansyel e antre dan en metye ouswa en profesyon apropriye ziska liniversite si posib, e annan en travay.\nNou zanfan pa kapab kontinyen grandi anba menas drog. Dan Nouvo Sesel, sak Seselwa pou bezwen pran son responsabilite, dan en bon kiltir travay ek bon konportman.\nMon annan lespwar pour nou pei. Defi i la pour sirmonte. Se koumsa ki nou grandi e realiz nou potansyel. E se dan bann moman pli kritik ki en nasyon i annan loportinite redefini son desten.\nMon regar i fikse lo lavenir nou pep. Mon ankouraze. Ler i’n arive pour nou ansanm sirmont bann defi pour konstri sa Nouvo Sesel. Se sa nou moman ozordi. Se sa loportinite ki devan sak Seselwa. Ansanm nou kapab fer li, e ede konstri sa Sesel prosper, sa Sesel kot i gou viv e sa Sesel ki nou kontan.\nLarout ki devan nou i ranpli ek defi. Sa fodre nou tou nou konpran. Dan sa lemonn globalize ki nou pe viv ladan, dan sosyete ozordi, i responsabilite sak endividi pour fer sa traze ver sa Sesel nouvo. Nou napa letan, resours ou kapasite pour kontinyelman trenn bann ki kale, ki pares ou ki le fer sikse lo ledo lezot. Swa devan nou tou i kler --- leve, debourye, travay e pran nou responsabilite. Kot ou tonbe, nou pou la pour ed ou. Kot ou dekouraze, nou pou la pou donn ou sipor. Me se ou ki bezwen fer sa zefor. Se ou ki responsab pour ou lavenir.\nNou annan en travay serye devan nou. Zot, koman bann administrater ek teknisyen, mon pe konfye zot sa responsabilite pour tradwir sa bann rekommandasyon ki lepep i’n fer dan bann mezir konkret ki nou pou enplimante. Nou bezwen trouv fason pour fer antre bann sizesyon valab dan nou louvraz. I annan bokou bon keksoz ki’n sorti dan bann dyalog. Ler in arive pour nou travay.\nMon pe kont lo zot pour montre zot langazman. Plan Renesans Sosyal pou form labaz nou travay pour sa prosen 5 an. Annou fer sa plan vin en legzanp inovasyon. Annou donn nou korperasyon pou fer li en sikse.\nI annan plizyer plan ki’n ganny I annan plizyer plan daksyon ki diferan minister oswa lazans in formile a diferan moman. Plan Renesans Sosyal i donn nou sa loportinite pour enklir bann eleman apropriye dan sa bann plan pour ki nou annan en plan daksyon entegre e koordone kot tou partner i a kapab kolabore e travay dan en fason armonize. Lobzektif pour nou atenn ava kler ; e kler pour tou dimoun. I a osi permet nou aloue resours dan en fason pli sible; avek bannn limit letan realis pour aksyon ek rezilta.Sak partner - ki swa en minister gouvernman, en lazans, en lorganizasyon nongouvernmantal, legliz ek group relizye, dizon en lasosyasyon...- i kapab annan son rol pour zwe.Sak partner i annan son partikilarite ek son pwen for ki fer ki i pli byen kapab adres serten pwen partikilye, oswa travay avek serten group partikilye. Medya osi - radyo, televizyon, zournal - i kapab en gran rol pozitif.Plan Renesans Sosyal i devre en plan enklizif; i devre enkli tou dimoun e pa les okenn dimoun deor??? Sak Seselwa, depi zanfan, zenn, adilt, trwayenm az, i annan en par - en lentere - ki i reisi, e sak Seselwa i annan en rol pour asire, en kontribisyon pour fer. Tou Seselwa pour benefisye atraver en tranformasyon sosyal, moral e spirityel dan nou sosyete.Parey mon ti dirÂ le 20 Zilyet lannen pase, nou tou nou dan menm bato. Kot fodre aranze, nou pou bezwen fer li. Kot nou pe fer sa ki byen, kot keksoz pe marse, nou devret redouble nou zefor.\nPlan Renesans Sosyal i bezwen vivan. Tou minister, tou lazans e tou bann lorganizasyon sosyete sivil e sekter prive i annan en rol pour zwe dan son lenplimantasyon. Lasanble Nasyonal, li osi, i bezwen etidye e debat lo sa bann kestyon. Se zot reprezantan lepep e se bann konsern lepep ki zot merit anmenn devan.\nLekspektasyon nou popilasyon i vreman o. Zot oule ganny servis pli efikas. E avek rezon. Tou partner i bezwen travay an kolaborasyon pour sa arive. Dan bokou lenstans, i zis en kestyon aziste nou fason travay ouswa redefini kwa ki nou priyorite. Nou pou bezwen reevalye nou bann polisi e pran bann desizyon kouraze. Kot i annan nesesite pour sanzman radikal, nou pou bezwen fer li.\nBann medya i kapab zwe en pli gran rol pour edik piblik e fer piblisite pour promosyon bann bon pratik ki nou popilasyon i kapab adopte e adapte zot menm konman endividi pour rann zot lavi e lavi zot fanmiy meyer.\nNou tou nou anvi sa ki meyer pour nou fanmiy ek nou pei. Nou’n montre rezilyans ek kouraz pour redres nou lekonomi. I pou pran sa menm kalite e plis pour anmenn sa transformasyon sosyal dan Sesel.\nNou zanfan pe depann lo nou. Nou pei pe esper nou. Annou sezi sa moman. Nouvo Sesel --- se sa nou desten.\nParey Preanbil nou Konstitisyon i rapel nou, nou abit enn bann pli zoli pei omonn.\nWi, nou’n ganny beni. Nou viv dan en zoli landrwa ki, anplis, ziska prezan, i’n ganny eparnnyen bokou katastrof natirel ki nou wvar i annan ayer.\nNou osi annan en sosyete ki, ziska prezan, i en model larmoni ek stabilite.\nNou granmoun, e noumenm, nou’n travay dir pour batir nou Sesel. Nou kiltir in tenir nou dan move tan koman dan botan e i’n permet nou avanse, nou tou ansanm.\nTravay konstriksyon en soyete zanmen i fini. Nou bezwen navig byen - avek kouraz, lentelizans ek en lespri linite ek solidarite - pou tenir nou larout fas avek divan ek kouran lemonn kontanporen avek tou son loportinite ensi ki tou son danze.\nNou bezwen travay pour ranforsi nou lekonomi e asir en nivo lavi konfortab pour tou nou dimoun. Nou osi bezwen travay pour ranforsi valer sosyal, moral, spirityel nou sosyete pour ki nou tou nou annan en tre bon kalite lavi.\nMon napa okenn dout ki, ansanm, nou kapab fer li.\nNou kapab anpes degradasyon nou sosyete e, okontrer, pran mezir neseser e apropriye, pour relev li e batir en nouvo Sesel sosyalman, moralman e sprityelman for; en nouvo Sesel avek endividi edike, responsab e fyer, avek fanmir ki elve son zanfan e edik zot pour prepar li pour semen lavi, avek vwazen ki annan byenveyans pour kanmarad e kree bon vwazinaz, avek dimoun ki vin ansanm pour form en komininote solider kot sakenn i annan son plas ek son kontribisyon pou fer, kot sakenn i ganny respekte e i respekte lezot.\nLer in arive pour nou pran aksyon pou travay pour sa transformasyon sosyal. Nou tou ansanm. Nou lo menm bato; nou partaz menm pei. Me sakenn de nou pa en zil, li tousel. Nou bezwen kanmarad. Nou byenet i depann lo kanmarad.\nRespe, Responsabilite ek Solidarite. Nou Plan Renesans Sosyal i repoz lo sa bann valer fondamantal e se sa bann valer ki i pou promouvwar. E se sa bann valer ki pour antrenn lezot valer ki pour moter sa transformasyon ki nou pou fer ansanm.\nSesel i bezwen nou. Nou bezwen ini koman en pep. Nou annan en sel patri e nou pa zanmen devre permet nou diferans politik diviz nou.\nWi, nou’n pare. Annou travay ansanm pour amenn sa renesans sosyal.\nE ki Bondye i beni nou travay.


Lasanble i siport mosyon pour soulaz kou lavi pour serten kous popilasyon ki vilnerab -Seychelles Nation\nLasanble i siport mosyon pour soulaz kou lavi pour serten kous popilasyon ki vilnerab |23 June 2022\nEn mosyon anmennen yer par manm elekte parti Linyon Demokratik Seselwa (LDS) pour Grand Anse Mahé, Onorab Waven William, pour soulaz kou lavi pour serten kous popilasyon ki pli vilnerab in ganny laprouvasyon Lasanble Nasyonal.\nSa mosyon i lir koumsa: “Swivan bann mezir anonse ki pou ganny enplimante par gouvernman, sa lasanble i demann gouvernman pour kontinyen revwar anplis, firanmezir ki lekonomi i permet, pour soulaz sirtou bann ki dan difikilte kou lavi”.\nI ti ganny aprouve yer apremidi par 18 manm ki ti vot anfaver, zero kont e 7 manm ki pa ti vote.\nDan son deliberasyon, Onorab William ti eksplike ki ek realite striktir kad saler dan pei e lafason ki bann diferan ‘scheme of service’ ek alawenns i ete ek defi lenpak Covid-19 lo lekonomi pei, ki pe entansifye atraver prolongasyon lager ant Ikrenn ek Larisi, Sesel parey tou lezot pei mondyal pe santi sa lenpak lo kou lavi ek lenflasyon ki’n monte.\nI ti fer remarke ki konman en manm elekte ensi ki gouvernman, i rekonnet ki menm si tou dimoun pe ganny afekte dan en fason oubyen en lot, i annan serten kous popilasyon ki pli ganny afekte akoz kalite saler ek reveni ki antre kot lakour.\nI ti azoute ki sa bann group dimoun ki pe antre ek mwens reveni kot lakour, zot saler i devret ganny amelyore pour fer fas avek sa nouvo sirkontans ekonomik.\nOnorab William ti dir ki son mosyon in ganny fonde lo responsabilite, pridans ek kosyon kot i pe ganny diskite dan en letan kot pei pe fer ase byen ekonomikman, en moman apropriye pour gouvernman kapab konsidere.\nI ti fer remarke ki anvi logmantasyon dan bann komodite ki nou enporte, kot pei napa kontrol lo la, se pour sa rezyon ki son mosyon pe demann gouvernman pour kontinyen vwar firanmezir kot i kapab, dan lasazes ek pridans, pour soulaz bann ki pli vilnerab.\nParmi serten sizesyon ki i ti donnen kot gouvernman i kapab fer anmezir ki lekonomi i permet pour soulaz bann ki vilnerab, ti en konsiltasyon ek sekter prive ek paraetatik ki pe ofer bann servis esansyel pour pa fer monte zot pri servis kot i posib, e ki STC i kontinyen revwar pour fer desann oubyen fer ki son bann pri komodite esansyel i restab stab si posib e propozisyon ki bann bato ki transport marsandiz lo Praslin ek La Digue zot ganny bann konsesyon lo karbiran kot i a fer ki zabitan a benefisye dan pri komodite ki bon marse.\nOnorab William ti demande ki sa revizyon saler i devret ganny fer byen pour ki i adres bann lenzistis, inegalite e ki sa i merit enn ki akseptab anliny avek sa sitiasyon ekonomik ki pei i ladan.\nI ti demande ki gouvernman i kontinyen avek son diskisyon avek Fon Moneter Enternasyonal (IMF) pour ganny plis lespas fiskal ki a ganny depanse dan sekter ki pe ganny pli afekte.\nMosyon ti ganny segonde par Onorab Philip Arrisol, manm elekte LDS pour distrik Anse Boileau e apre ki li avek Onorab Naddy Zialor, manm proprosyonnel LDS, ti’n koz anfaver sa mosyon, trwazyenm Onorab ki ti pran laparol, Rocky Uranie, manm elekte United Seychelles (US) pour zil pros, ti propoz en lamannman ki i ti lir koumsa: “Swivan bann mezir anonse ki pou ganny enplimante par gouvernman, sa lasanble i demann gouvernman pour pran bann aksyon pli konkret an sa ki konsern kou lavi ek sipor pour kominote biznes”.\nOnorab Uranie ti dir ki rezon in anmenn sa lamannman i akoz mosyon orizinal ti en pe vag e vas kot i mank serten konponan pour fer gouvernman adres konkretman e dan en fason direk difikilte kou lavi ki dimoun osi byen ki kominote biznes, lo tou nivo, pe fer fas avek.\nTou bann manm lopozisyon (US) ki ti pran laparol ti koz anfaver sa lamannman tandis ki ti bann manm mazoriter (LDS) ti koz kont sa lamannman an dizan ki sa lamannman ti zis en mannev pour US ‘hijack’ mosyon original par zis enklir sa fraz ‘aksyon pli konkret’ dan plas sa enn ‘pour kontinyen revwar firanmezir’ e anplis par azout sa fraz ‘sipor pour kominote biznes’ ki napa nanryen pour fer ek sa mosyon orizinal pour le moman. Zot ti eksplike ki sa mosyon pe koz lo pri lavi ki’n ganny fraze pour tou kous sosyete ki vilnerab swa en endividi oubyen en group antreprener.\nSa lamannman Onorab Uranie ti ganny rezete apre en vot tar Mardi apremidi. Deba lo mosyon orizinal ti kontinyen yer bomaten e apre lentervansyon loter mosyon, Onorab William, dan apremidi, kot i ti eksplike ki son mosyon in ganny fraze pour tou kous sosyete ki vilnerab swa en endividi oubyen en group antreprener an difikilte, lasanble ti donn son laprouvasyon.


Bef annor | Zistwar Labib\nKI BANN dimoun pe fer la? Zot pe priy avek en bef! Akoz zot pe fer sa?\nLefe ki Moiz ti pe reste lo montanny pour en bon pe letan, bann dimoun ti dir: ‘Nou pa konnen ki’n arive avek Moiz. Alor annou fer en bondye pour gid nou pour nou sorti dan sa pei.’\n‘Oke,’ Aaron, frer Moiz ti dir. ‘Retir zot zanno lor, e anmenn kot mwan.’ Kan bann dimoun ti anmennen, Aaron ti fer fonn sa bann zanno e i ti fer en bef annor. E bann dimoun ti dir: ‘Sa i nou Bondye, ki’n fer nou sorti Lezip!’ Apre bann Izraelit ti fer en gran parti, e zot ti ador sa bef annor.\nKan Zeova ti vwar sa, i ti vreman ankoler. Alor i ti dir avek Moiz: ‘Degaze e desann. Bann dimoun pe vreman mal azir. Zot in oubliy mon bann lalwa e zot pe ador en bef annor.’\nMoiz ti degaze i ti desann. E kan i ti ariv pros, se sa ki i ti vwar. Bann dimoun ti pe sante e danse otour sa bef annor! Moiz ti vreman ankoler, i ti zet sa de ros plat ki ti annan bann lalwa lo la, e zot ti kas pti bout par pti bout. Apre i ti pran sa bef annor e i ti fer fonn. I ti kraz li anpoud.\nBann dimoun ti’n fer en move keksoz. Alor Moiz ti demann serten zonm pour pran zot sab. Moiz ti dir: ‘Bann move dimoun ki’n ador sa bef annor i bezwen mor.’ Alor sa bann zonm ti touy trwa mil dimoun! Eski sa pa i montre nou ki nou bezwen fer atansyon ki nou ador selman Zeova, e non pa okenn lezot bann fo bondye?


Prezidan i demande ki sistenm carer i ganny revwar\nPrezidan Michel in osi anonse ki gouvernman i an diskisyon avek Minister Finans pour trouv finansman pour bann progranm ki adres defi sosyal parey prostitisyon ki pe vin en gro problenm dan pei, reabilitasyon prizonnyen, plis sipor pour bann lorganizasyon non gouvernmantal ki travay dan sa bann domenn e osi plis sipor pour bann mouvman lazenes e retraining pour bann zenn.\nPrezidan ti fer sa bann lanons pandan miting konsiltativ Takamaka Sanmdi apremidi.\nSa miting Takamaka i 7enm ki Prezidan Michel e bann manm gouvernman pe fer dan tou distrik lo Mahe, Praslin ek La Digue.\nPour retourn lo sistenm carer ki fek met an plas, Prezidan ti dir ki sa ti ganny fer avek bann bon lentansyon -- pour met lord e elimin labi ek gaspiyaz me non pa pour pini okenn vye dimoun.\nI ti dir i normal ki i annan serten defayans letan en nouvo sistenm i ganny met an plas e ki pa toultan ki keksoz i mars parey nou ekspekte.\nMe sa ki enportan se ki kot i mal keksoz i ganny revwar e rearanze.\nI ti dir ki dan tou distrik in annan bokou konplent lo sa nouvo sistenm e son biro in osi rikord bokou konplent lo sa size.\nPrezidan ti ensiste ki minister ek lazans konsernen i retourn dan bann distrik pour revwar ka sak dimoun pour asire ki personn pa ganny kit deryer.\nPrezidan ti dir ki pour li dinyite e konfor nou bann dimoun aze i en priyorite, i pou touzour en priyorite e i bezwen reste en priyorite.\nPrezidan ti osi koz lo reform ekonomik ki pei pe pas atraver e ki an parti responsab pour anmenn plis problenm sosyal pour bann fanmiy.\nLa i ti fer remarke ki desizyon pour entrodwi sa reform lannen pase ti enn pli difisil ki in deza pran dan son karyer politik.\nSa akoz i ti konnen ti pou difisil pour lamazorite Seselwa me ki i ti bezwen fer li akoz i ti pou dan lentere Sesel e tou Seselwa.\nI ti demann tou dimoun pour pa perdi lespwar akoz pti a pti keksoz pou kontinyen amelyore.\nParey dan tou lezot distrik, zabitan Takamaka osi ti’n vin rod leklersisman lo plizyer size, zot ti annan bokou kestyon ek konsern me zot ti osi annan plizyer sizesyon ki zot ti partaz avek Prezidan e manm son gouvernman. Sa avek bi pour fer marse distrik e pei an zeneral.\nParmi bann pwen pertinan ki ti domin sa rankont ti bann defayans dan servis bis dan sa distrik ki enn parmi bann pli lwen avek lavil, retar dan bann kors ki Minister Ledikasyon i ofer, defayans dan servis lasante e la ti annan demann pour ki travay lo nouvo lopital Anse Royale i komanse o pli vit posib pour anmenn enpe soulazman pour bann zabitan rezyon sid ek was.\nA sa pwen Prezidan ti enform zabitan Takamaka ki travay in fek komanse lo nouvo lopital Anse Royale.\nBann zabitan ti osi met devan bann problenm semen, akse avek lans, mank respe pour bann regilasyon konstriksyon lo lakot, lenfrastriktir sportif, sipor finansyel pour aktivite spor ek bann zenn, parmi lezot ankor.\nSerten sizesyon ki bann zabitan ti met devan i enkli:\n• plis konsiltasyon avek zabitan ek lotorite distrik avan ki bann proze i ganny konsevwar dan distrik;\n• plis konsiltasyon ek kolaborasyon ant PUC, Lazans Transpor lo Later ek bann lakonpannyen telekominikasyon an sa ki konsern kas semen pour lenstalasyon zot bann fasilite;\n• ki gouvernman i asire ki PUC pa finans lenvestisman delo pour bann biznes me plito ki bann lenvestiser i fer sa zot menm e pa met presyon lo servis PUC;\n• ki SPTC i entrodwi en bord lansenny elektronik lo stenn anvil pour donn piblik lenformasyon lo mouvman ek servis bis a tou moman;\n• ki gouvernman i konsider etabli en database lo profil tou Seselwa ki a fasilit latas gouvernman ler i bezwen lenformasyon lo en endividi parey dan ka alokasyon serten benefis ek servis parey carer.\nAlafen sa rankont ki ti al pou preski de-z-erdtan Prezidan ti felisit dimoun Takamaka pour zot kontribisyon ki i ti dekri koman tre ris e ki pou ed gouvernman dan son bann plan ek proze pour lavenir.\nMe Prezidan ti remet lanfaz lo nesesite pour tou dimoun koste e reste ini akoz i dir ki se selman si nou koste e reste ini ki nou pou kapab kontinyen realiz bann proze ansanm.\nA sa pwen Prezidan ti demann tou zabitan pour les tou keksoz ki diviz nou deryer e avans devan ansanm dan linite.


Ladres par Prezidan Danny Faure lo sitiyasyon COVID-19: Le 27 Mars 2020 - Speeches - State House Seychelles | Office of the President\nLadres par Prezidan Danny Faure lo sitiyasyon COVID-19: Le 27 Mars 2020\nOzordi I fer preski 2 semenn depi le 14 Mars, zour nou ti ganny levidans konkret ki viris Corona tin ariv dan nou pei.\nDan mon premye ladres lo size viris Corona, mon ti dir ki si sa viris i ariv Sesel, nou pou pran tou mezir neseser pou met sitiyasyon anba kontrol boner, e redwir son transmisyon. Semenn pase, letan mon ti adres zot, lakantite pasyan isi Sesel ki tin teste pozitiv pour viris corona ti 7. Ozordi sa sif I reste 7.\nSa I vedir ki pandan sa dernyen semenn, erezman, napa okenn dimoun kin teste pozitiv pour COVID-19 isi Sesel. Bann travayer Lasante, bann volonter e bokou lezot ankor pe kontinyen travay tre dir, lannwit lizour, pour fer tou travay neseser. Pour lemoman alors, napa levidans ki i annan transmisyon sa maladi ki pe arive dan nou bann kominote parmi nou bann dimoun.\nI ekstrememan enportan ki nou mentenir vizilans e ki nou tou nou kontinyen pratik bann mezir prevansyon an linny avek gidans Departman Lasante.\nSa viris I pa konn ni frontyer, ni larelizyon, ni mwayen finansyel: sa viris I en lennmi envizib. Dan en tel sitiyasyon, pour nou atak sa viris e sorti venker, nou tou nou bezwen dan lalinny defans. Setadir, i absoliman neseser ki nou respekte tou bann mezir sorti kot Lotorite.\nNou bezwen kontinyen ranforsi bann pratik gard distans atraver sanzman dan nou prop konportman endividyel.\nTanto, mon oule anonse ki apartir Lendi le 30 Mars, tou laboutik pou fermen aparti 6.30 di swar konman en mezir pou evit rasanbleman otour bann laboutik.\nEn lot mezir legal ki pou pran lefe aparti Lendi le 30 Mars, se pour enterdi rasanbleman plis ki 4 dimoun dan landrwa piblik.\nAn vi sa irzans lasante piblik, nou pe kontinyen egzamin tou bann lalwa pour permet Komisyoner Lasante Piblik kontinyen pran mezir neseser pour proteksyon nou lasante.\nNou pei in pran bann mezir ki apropriye depandan lo nou sitiyasyon entern an vi sa irzans lasante piblik ki nou ladan.\nMon konnen ki sa bann mezir pa fasil. Sa ki enportan ki nou realize ozordi, se ki tou sa bann mezir se pour protez e sovgard nou.\nGouvernman in aprouv en ‘allowance’ spesyal pour tou bann travayer Lasante ki pe travay direkteman avek sa pandemik. Sa pou osi aplik pour travayer imigrasyon e ladwann ki travay lo por e erport.\nNou annan 3800 home carers ki pe pran swen ek bann dimoun aze. Zot osi zot pou resevwar en allowance spesyal pandan sa peryod a kondisyon ki zot reste dan travay. Kontinyen donn tou swen e latansyon nou bann dimoun aze.\nPour bann zanfan ki ti pe resevwar lasistans atraver ‘dedicated fund’, Lazans pour Proteksyon Sosyal pou fer transfer direkteman avek bann paran pandan sa peryod pour ki okenn zanfan pa ganny afekte.\nPour bann sitwayen ki lo welfare e ki annan en kart STC, noun fer laranzman ki sa menm kart i ganny servi ler zot aste zot gas.\nSe dan sa bann moman difisil parey sa ki nou pe pas atraver, ki nou devret kapab apresye sa sistenm proteksyon sosyal ki noun kree e plis ki zanmen nou bezwen konsolid e fer li vin pli efektif.\nNou pe kontinyen ogmant nou kapasite tretman. Merkredi le 25 Mars, noun resevwar plis lekipman e latizann sorti Lemirat Arab Ini e Fondasyon Jack Ma. O non Gouvernman e pep Seselwa, mon dir zot en gran mersi.\nNoun osi ganny konfirmasyon sorti kot Gouvernman Kenya e la Tanzani pou mendev profesyonel medikal moman ki nou bezwen.\nMon satisfe pou vwar ki i annan en gran zefor de lapar nou sitwayen pou adapte e adopte bann nouvo pratik pou fer fas a sa sitiyasyon ki nou ladan. Fodre ki nou reste konsistan dan tou zefor ki nou pe fer. Nou bezwen nou tou kontinyen mentenir disiplinn e korperasyon.\nIn pran 67 zour pour lakantite dimoun dan lemonn kin teste pozitiv pour sa maladi ariv 100,000. Apre sa, in pran zis 11 zour pou sorti 100,000 pou ariv 200,000 dimoun. E selman 4 zour pou sorti 200,000 pou ariv 300,000. Ozordi, plis ki 500,000 dimoun dan lemonn in ganny enfekte.\nPar konsekans, apre sa semenn kin fek pase, i kler ki reperkisyon COVID-19 lo lekonomi mondyal pou pli gro ki ti ekspekte. Lemonn an antye ozordi i dan en nouvo realite ekonomik.\nI osi kler ki menm si nou travers sa bann prosen mwan san propagasyon COVID-19 parmi nou popilasyon, Sesel i dan en nouvo realite ranpli avek lensertitid.\nLetan mon ti prezant mon ladres lo Leta La Nasyon sa lannen, ti avek bokou lafyerte ki mon ti koz lo lakonplisman ekonomik nou pei. Tou sa ti bann lakonplisman ki noun fer ansanm. Nou ti pe fer tre byen.\nNou ti konmans 2020 avek bokou lespwar ki nou pei ti pou mont pli o ankor. Malerezman, tou-den-kou sa pandemik COVID-19 in frap nou. In afekte nou devlopman sosyo-ekonomik. An rezilta sa, nou bezwen konsolid nou sistenm proteksyon sosyal e adopte mezir pour ki nou kapab sirmont sa gro defi ki devan nou.\nAn 2008, konman en pei nou ti dan en pozisyon vilnerab. Nou rezerv ti bokou pli ba e nou nivo det ti vreman o. An Novanm 2008, letan ti annan resesyon ekonomik mondyal, nou ti lans nou reform ekonomik.\nDepi 2008, Gouvernman in fer sirplis bidzeter toulezan, e noun servi sa larzan pour repey nou det. Lannen pase, pour la premyer fwa dan diz an, nou ti fer en sirplis lo deviz etranzer ki antre dan pei.\nNoun travay tre dir ansanm, nou tou, pou anmenn nou lekonomi kot i ete ozordi. Noun fer sakrifis, noun persevere, e noun progrese. Konmsi pou 12 an, nou ti pe mont en montanny e nou ti pe ariv pres lo some. Dan lespas enn de semenn, noun vwar nou pe glise, e ozordi, nou vwar ki some montanny i pli lwen.\nSa viris Corona in vreman met nou retar. Me i pa pou bar nou.\nNou pou re-aziste. Avek nou leksperyans, nou determinasyon, e nou disiplinn, nou pou rekonmans monte, e ansanm, nou a mont pli o. Mon konfidan ki konman en nasyon nou pou sirmont sa defi.\nDiferans ant 2008 e ozordi se ki an 2008, malgre ki lekonomi mondyal ti pe pas dan en pe lensertitid, vwayaz enternasyonal pa ti pe ganny limite. Ozordi, an rezilta sa sitiyasyon pandemik dan lemonn, bokou avyon in aret vin Sesel, e avek zot, touris osi. An konsekans nou lekonomi pa pe fonksyonn lo nivo ki i ti abitye.\nNou bezwen revwar nou bann depans. Revwar nou bann priyorite. Se dan sa loptik ki Minis Finans pou prezant Bidze le 31 Mars pou adres sa nouvo realite ki nou ladan.\nNou tou nou pou bezwen fer sakrifis dan sa bann mwan ki pe vini. Nou tou nou bezwen pran nou responsabilite. Koman Prezidan Larepiblik, monn deside pou pa pran mon saler pour sa prosen 3 mwan.\nKeksoz pa pou parey avan. An vi ki nou reveni an deviz in tonbe akoz sa bes enorm dan touris, nou osi konman en pep nou bezwen fer zefors pou redwir nou konsomasyon keksoz ki enporte.\nLo en laspe makro-ekonomik nou bokou pli rezilyan ozordi. An plis ki sa I annan plizyer keksoz ki an se moman pe mars dan nou faver:\nPri karbiran lo marse enternasyonal in desann. Alors, lakantite deviz ki nou bezwen pou enport karbiran pour transportasyon e pour elektrisite in desann.\nAvek rediksyon dan pri karbiran, kou lozistik e transportasyon in redwir. Sa I vedir en rediksyon dan kou operasyonel pou biznes e prodikter lokal.\nPri elektrisite osi pe desann an Avril, e sa I vedir en lot rediksyon dan kou operasyonel pou biznes e prodikter lokal.\nNou annan en loportinite konman en pep pou ogmant nou konsomasyon pwason e redwir nou depandans lo lavyann enporte.\nNou annan later lagrikiltir a nou dispozisyon pou ogmant nivo prodiksyon.\nGouvernman, atraver STC, pe travay avek sekter lapes e sekter lagrikiltir lo sa komite Sekirite Alimanter ki monn etablir pou ogmant lavant prodiksyon lokal e redwir lenportasyon.\nMon konfidan dan nou abilite konman en pep pou sirmont sa gran defi. Nou bezwen gard lespwar ki demen pou pli briyan ki ozordi. Nou desten i reste dan nou lanmen. Nou en pep ki rezilyan e enn ki inovativ. I dan bann letan koumsa ki nou pou vwar nou rezilyans e nou kapasite pou adapte.\nAnsanm dan linite, nou pou sirmonte. Nou ti sirmonte an 2008, e nou pou sirmonte an 2020.\nAnnou gard sa lespri travay dir. Annou gard sa lespri travay ansanm. Annou reste touzour ini.\nMonn ganny touse par sa gran nonm dimoun e lakantite biznes prive ki pe ofer pour asiste Departman Lasante dan diferan fason. I annan bokou lendividi ki pe met mo lankourazman lo tou medya pour bann travayer lasante e travayer diferan lezot sekter ki pe travay pou fer fas sa sitiyasyon ki nou ladan.\nTanto, mon remersye ankor enn fwa tou nou bann travayer Lasante.Mon egalman remersye tou lezot travayer ki pe kontinyen ede dan sa zefor nasyonal pour zot profesyonalizm e devosyon ki zot pe montre tou lezour.\nNou bezwen kontinyen dan sa menm lespri solidarite. Ler nou azir ansanm nou lafors i bokou plis ki adisyon nou bann potansyel endividyel. Ler nou azir ansanm nou kapasite i ogmant san limit. Nou pti Sesel i vin pli gran e pli for.\nMonn tre touse par aksyon en pti fir douz an kin donn Departman Lasante 230 roupi pour zot aste keksoz pour bann zanfan ki dan karantenn. Sa ki mon vwar par son zest se konpasyon. En lalimyer dan en monman kot i annan fernwar dan lemonn – e sa i devret enspir nou tou.


Lavi Zezi Nazaret | Lavi Zezi\nLIR AN Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Jula Kabiye Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Kreol Seselwa Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Nigerian Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nMATYE 13:55, 56 MARK 6:3\nFANMIR ZOZEF EK MARI I AGRANDI\nZEZI I APRANN EN METYE\nZezi pe grandi Nazaret, dan en pti lavil ki pa tro enportan. Sa lavil i dan nor, dan en rezyon ki apel Galile kot i annan bokou pti montanny, lo kote was en lak ki apel Lanmer Galile.\nLer Zezi i annan apepre de-z-an, Zozef ek Mari i kit Lezip e zot al reste Nazaret. I paret ki zot annan zis Zezi sa letan. Me pli tar, Zezi i ganny plizyer demi frer. Zot apel Zak, Zozef, Simon ek Zida. Zozef ek Mari i osi ganny bann fiy, bann demi ser Zezi. Alor Zezi i annan omwen sis pti frer ek ser.\nByensir, Zezi i annan lezot fanmir ankor. Nou’n deza koz lo Elizabet ek son garson Zan. Zot reste ase lwen dan sid, dan en rezyon ki apel Zide. I osi annan Salome ki reste pa tro lwen Galile. Li aparaman i ser Mari e alor i tantin Zezi. Salome i madanm Zebede. Zot de garson ki apel Zak ek Zan i kouzen Zezi. Nou pa konnen si Zezi in pas bokou letan avek zot ler zot pe grandi, me pli tar zot vin pros ler zot vin son zapot.\nZozef ki en sarpantye i bezwen travay dir pour siport son fanmir ki pe kontinyen agrandi. Zozef i elve Zezi konmsi i son prop garson, sanmenm sa Zezi i ganny apele “garson sa sarpantye.” (Matye 13:55) Zozef i montre Zezi ki mannyer pour fer travay sarpantye e Zezi i aprann byen. Anfet, pli tar dimoun i dir sa lo Zezi: “Li menm li sa sarpantye.”—Mark 6:3.\nZozef i fer sir ki ladorasyon Zeova i pas avan tou keksoz dan zot lavi fanmir. Zozef ek Mari i swiv Lalwa Bondye e enstri zot zanfan lo bann keksoz spirityel ‘ler zot dan lakour, ler zot pe marse lo semen, ler zot pe al dormi e ler zot reveye.’ (Deterononm 6:6-9) I annan en sinagog Nazaret. Nou kapab asire ki Zozef i regilyerman anmenn son fanmir laba pour ador Zeova. Pli tar, i ti ganny ekrir ki “zour Saba, parey son labitid,” Zezi ti al sinagog. (Lik 4:16) Fanmir Zozef ti osi kontan vwayaz ase souvan pour al kot tanp Zeova, Zerizalenm.\nKonbyen pti frer ek ser Zezi ti annan?\nKi metye Zezi ti aprann e akoz?\nKi lenstriksyon enportan Zozef ti donn son fanmir?


Eleksyon Lasanble Nasyonal | Ministry of Youth Sports & Culture\nHome - National Highlights - Eleksyon Lasanble Nasyonal\nEleksyon Lasanble Nasyonal\nParti Lepep i lans son kanpanny avek en rasanbleman lazenes\nSe par en rasanbleman son bann zenn militan ki Parti Lepep in deside lans son kanpanny pour eleksyon lezislativ. Pour sa eleksyon ki pou fer le 8, 9 ek 10 Septanm, Parti Lepep in swazir slogan «Pli determinen ki zanmen» konman son tenm kanpanny.\nSa rankont ki ti reini bann zenn otour bann dirizan sa parti ek son bann kandida pour eleksyon, ti fer yer apremidi dan sant konferans enternasyonal (ICCS). Prezan ti lider Parti Lepep James Michel, sekreter zeneral Danny Faure ek lezot manm komite santral, bann lezot kad parti ek reprezantan distrik.\nPandan sa rankont, Parti Lepep ti lans son azanda ki son bann dirizan i dir i sorti dan laspirasyon lazenes e ki pou fer nou pei kontinyen progrese dan lape e prosperite.\nAn se ki konsern bann manm Lasanble Nasyonal (MNA), sa progranm i prezant trwa pwen: Ki zot form en lavwa for dan Lasanble Nasyonal pour fer sir ki gouvernman i delivre; ki zot prezan dan distrik e konnekte avek zot pep; e ki zot travay avek gouvernman e non pa pour blok li.\nAn zeneral, azanda i fer provizyon pour kat keksoz: Ki drwa tou Seselwa i ganny proteze; ki zot dignite i ganny respekte; ki byen ek servis piblik i proteze e amelyore pour permet zwenn lekspektasyon tou Seselwa; e pour prezerv lape ek stabilite dan pei.\nKandida Anse Aux Pins Vicky Van Der Westhuisen ek kandida St Louis Fabian Palmyre ti lans paz elektronik Parti Lepep. Zot ti demann bann zenn pour apard servi bann metod kanpanny tradisyonnel, servi rezo sosyal konman en «nouvo fron batay» e konman en mwayen pour repann mesaz Parti Lepep.\nSe Dr Patrick Herminie ki ti lans azanda son parti e fer rapel ki prensip parti se met zonm osant devlopman. An se ki konsern Lasanble Nasyonal, i ti dir ki le trwa brans leta i sipoze travay avek kanmarad menm si zot osi sipoze vey kanmarad. I ti dir ki Parti Lepep pou entrodwir en sistenm kot i pou konsilte avek lepep avan ki en proze de lwa i ganny vote, anmenn dimoun dan lasanble ki pou propoz lalwa pour sa lenstitisyon, organiz bann sesyon piblik, agrandi son lenfrastriktir e osi fer li vin pli otononm finansyerman.\n«Sa i bann lide tre progresiv,» i ti dir, an soulinyan lenportans pour ki Parti Lepep i ganny mazorite dan lasanble pour ki gouvernman i kapab kontinyen siport Seselwa ordiner.\n«Sa eleksyon i pli enportan ki eleksyon prezidansyel, akoz si nou pa fer atansyon lezot dimoun pou vin blok progranm pei,» i ti azoute.\nI ti ensiste ki prezidan pei i bezwen annan mazorite dan lasanble pour siport son bann nominasyon e ki i enportan pour annan en spiker ki konpran azanda ek langaz gouvernman.\nKandida pour Cascade Charles De Commarmond ti retras son parkour politik konman en manm Lasanble Nasyonal, kot in pas 20-an. I ti deklar sa moman konman istorik, akoz son parti in deside pas li avek lazenes ki i dir i en group spesyal, akoz i reprezant lavenir nou pei.\n«Lazenes Lepep pe pran labar,» i ti dir, an fezan osi referans a bann zenn kandida ki “dan ‘line-up’ Parti Lepep” pour sa eleksyon.\nEn kandida sorti dan sak rezyon ti osi retras bann gran pwen azanda ki Parti Lepep pe prezante. Waven William (Was) ti dir ki son bann vwayaz aletranze in montre li ki napa bokou pei omonn ki okip son pep parey Sesel e ki demokrasi se ledikasyon, lasante, lozman e menm loportinite pour tou dimoun.\nMarlène Alcindor (Sid) ki ti koz lo non bann «madanm lepep» ti dir ki sa azanda i siport bann group vilnerab dan sosyete e donn zot tou sipor neseser. Dan sa konteks, i ti anonse ki en group pou evantyelman ganny kree dan lasanble pour regard dan kondisyon bann ki pli vilnerab e pour ede redwir lapovrete. An rapelan ki Parti Lepep pe propoz 11 madanm konman kandida dan eleksyon ki pe vini, i ti azoute ki azanda i osi siport bann madanm dan politik pour ki i evantyelman annan parite 50/50 ant msye ek madanm dan lasanble.\nEmmanuel Fideria (Les) ti lo son kote dir ki avek 25 distrik pou napa «balans lasanble», me ki pou plito annan en mazorite ek en minorite. I ti osi dir ki en mazorite lopozisyon pou blok progranm gouvernman.\n«Si nou balans lasanble nou pe savir nou bol diri. Si nou balans lasanble nou pe met later dan nou bouyon,» i ti ensiste, an azoutan ki azanda Parti Lepep i prezant «en nouvo fason fer e lespwar pour lavenir».\n«Si ou le al vit al ou tou sel, me si ou le al lwen annou al ansanm,» sa kandida pour Les Mamelles ti konklir.\nMichelle Sabury (Santral) ti dir avek son bann koleg zenn ki azanda Parti Lepep i fer provizyon pour en lavwa pour zot dan Lasanble e ki pou annan zenn MNA ki pou koz pour zot. Sa pou atraver en sit permanan pour lazenes lo baz proporsyonnel ki sa parti pou propoze. Drwa travayer pou osi ganny prezerve dan menm fason i ti azoute.\n«Sa eleksyon alor i pour lazenes ek travayer Seselwa,» i ti dir.\nI ti osi dir ki Parti Lepep i annan plan pour amelyor bann servis dan lavil, parey lasante ek sekirite.\nBasil Hoareau (Nor) ti dir ki «i enportan pour tenir nou pei akoz i annan en group ki le savir li». I ti demande «ki tou siporter Lepep i vot Lepep akoz nou pa kapab larg son lanmen dan eleksyon prezidansyel e anmar son lanmen dan eleksyon lasanble».\nI ti azoute ki bann MNA Parti Lepep pou vot kont lalwa ler i mal, me pa pour blok progranm pei.\nChurchil Gill ti koz konman lavwa bann zil pros kot i dir in annan bokou devlopman parey an zeneral dan pei, san konsiderasyon ras, larelizyon ek krwayans politik. An kozan lo nouvo lapros kominikasyon son parti, i ti azoute ki atraver konsiltasyon, «Parti Lepep pe anmenn en nouvo dinamizm politik dan distrik».\nDernyen mo ti al pour kandida Anse Etoile Maria Payet-Marie ki ti trenn lafoul pour swet bonn anniverser Prezidan Michel.\nRankont ti animen par artis tel ki Jean-Marc Volcy, Elijah, Joseph Sinon, Basil Bouchereau, Alain Bacco, Michelle Marengo, Andy Zialor, Tania, Micheal & Rubben e osi en lakoral ‘Lazenes Lepep’.\nPrevious: National Assembly election 2016\nNext: UAE residents gear up for Eid holiday